Einn fundur var haldinn í haust vegna stefnumótunarvinnu en svo frussuðust jólin á flestar félagskonur og þá vorum við ekki að bóka fundi . Nú höldum við áfram stefnumótunarvinnunni á nýju ári til að vinna markvisst með gögn og út frá aðgerðarlistum sem fengnir eru úr gróskumikilli hugmyndavinnu stefnumótunardags FKA sem var 17. október síðastliðnum . Stefnumótunarferli 2019 - 20 hófst með spurningakönnun sem lögð var fyrir félagskonur í september og niðurstöður hennar veittu grunn að stefnumótunardeginum sjálfum . Þar komu um 100 FKA félagskonur saman og lögðu hugmyndagrunn að starfi félagsins til næstu missera . Á stefnumótunardeginum var unnið með sex efnistök ; annars vegar þríþætt hlutverk FKA og hins vegar samhljóm úr spurningakönnuninni sem laut að samvinnu og samstöðu , hnitmiðuðu og árangursríku starfi og FKA sem viðskiptavettvangi . Hlutverk FKA - FKA er öflugt tengslanet kvenna úr öllum greinum atvinnulífsins . - FKA er leiðandi hreyfiafl sem eflir fjölbreytileika atvinnulífsins - FKA styður kvenleiðtoga í að sækja fram og sameinar þær til aukins sýnileika og þátttöku . Stefnumótunarferli snýst ekki bara um að fá hugmyndir að því hvernig FKA ( félagið sjálft og félagskonur ) geti endurspeglað hlutverk sitt og gildi , heldur öllu fremur um hvernig sýnum við það með markvissum aðgerðum . Við höldum því ótrauðar og einbeittar áfram til aðgerðavinnufunda . Aðgerðir eru alfarið frá hugmyndum félagskvenna komnar og eiga að styðja við og endurspegla bæði ofangreind hlutverk FKA sem og gildi FKA - sem eru Framsækni , Kunnátta og Afl . Fyrsti vinnufundur til aðgerða var haldinn í Húsi atvinnulífsins í nóvember og komu nokkrar frábærar aðgerðir fram , meðal annars að stofna ritnefnd , að halda Sýnileikadag , að gefa út blað FKA , að hefja hlaðvörp FKA og að setja áherslu á umhverfismál . Allar aðgerðir eru í vinnslu til framkvæmda nú þegar . Aðgerðarlisti verður birtur félagskonum á nýju ári svo auðvelt sé að fylgjast með hvaða aðgerðir myndast , hvernig þær eru unnar , hvaða konur bera ábyrgð , tímarammi o.s.frv . Vakin er athygli á því að vinnufundir eru öllum félagskonum opnir . HVAÐ : Nú er kominn tími til að fara að vinna með gögnin af fundinum okkar . Það gerum við saman ! Raðað verður niður í hópa í kringum umræðuefnin . HVAR : Vinnufundur #2 verður haldinn í Húsi atvinnulífsins Borgartúni 35 . HVENÆR : Fimmtudaginn 30. janúar 2020 Sigríður Hrund M.Sc. stjórnun og stefnumótun , MBA og ritari stjórnar FKA fer fyrir verkefninu og veitir allar frekari upplýsingar sé þess óskað . Nánar : sigridur@vvit.is / siggahrund@gmail.com Ermarsundsævintýri Marglytta – áskoranir , vöxtur og markmiðasetning . Marglytturnar Birna Bragadóttir og Þórey Vilhjálmsdóttir verða með fróðlegan fyrirlestur og einlæga frásögn af Ermarsundsævintýrinu sínu á fyrsta Miðvikudagsmorgni FKA árið 2020 . Hópur sex öflugra íslenskra kvenna mynduðu Marglyttuhópurinn svokallaða sem synti yfir Ermarsundið síðasta haust . Á Miðvikudagsmorgni FKA í febrúar gefst félagskonum tækifæri til að skyggnast á bak við tjöldin . Við fáum einlæga frásögn af undirbúningstímabilinu og hvernig tekist er á við stórar áskoranir sem þessa . Þetta er mjög skemmtilegt erindi og valdeflandi um „ miðaldra " konur sem ákveða að setja sér háleitt markmið ! “ segja Birna og Þórey glaðar í bragði og hlakka til að sjá FKA félagskonur á nýju ári . FKA suðurlands og nýsköpunarnefnd FKA standa saman að umræðufundi um fjármögnun nýsköpunarverkefna þar sem Ragnhildur , Hulda og Erna Hödd deila með okkur reynslu sinni við fjármögnun fyrirtækja sinna í þeim tilgangi að hjálpa og hvetja aðrar konur við að sækja um styrki / fjármagn .